Moord op Limpopo-wildboer: Beskuldigdes vra eers dán vir borgtogMona Oosthuizen. Foto: Heritage Protection Group (HPG) Lt.kol. Malesela Ledwaba, woordvoerder van die polisie, het gesê die saak teen Mona Oosthuizen (46), Johannes Joubert (19), Johan du Toit (52), Louisa Ricco (40) en John Johanissen (40) is tot Dinsdag uitgestel wanneer hulle saam met ŉ sesde verdagte, Reuben Miles (29), om borgtog sal aansoek doen. Maroela Media het vroeër berig Venter is die aand van 13 November op sy plaas, Chaheng Hunting Safaris tussen Thabazimbi en Bela-Bela, vermoor. Miles is die oggend ná die moord in hegtenis geneem terwyl die ander vyf verdagtes binne 24 uur daarna in hegtenis geneem is. Venter het geslaap toe ŉ onbekende aantal mense toegang tot sy plaashuis bekom en hom oorweldig en vermoor het. ŉ Voorlopige ondersoek dui daarop dat hy verwurg is. Die aanvallers het met Venter se kluis van die toneel gevlug. Die gesteelde kluis, met ŉ vuurwapen, ammunisie en kontant, is kort daarna opgespoor. Die Pos, ŉ streekskoerant, het vroeër berig Oosthuizen was saam met Venter in sy plaashuis toe hy aangeval is. Sy het glo gevlug en gaan hulp soek, maar is kort daarna op die plaas in hegtenis geneem. Joubert is na wat verneem word Oosthuizen se seun. Klik hier vir alle vorige berigte oor die saak op Maroela Media.